詠史十一首 十一
作者：李華
朝代：唐

paragraphs: 沂水春可涉，泮宮映楊葉。
麗色異人間，珊珊搖珮環。
展禽恆獨處，深巷生禾黍。
城上飛海雲，城中暗春雨。
適來鳴珮者，復是誰家女。
泥沾珠綴履，雨濕翠毛簪。
電影開蓮臉，雷聲飛蕙心。
自言沂水曲，采萍兼采菉。
歸逕雖可尋，天陰光景促。
憐君貞且獨，願許君家宿。
徒勞惜衾枕，了不顧雙蛾。
豔質誠可重，淫風如禮何。
周王惑襃姒，城闕成陂陁。